সর্বশেষ ২০১৫ সালে ঘোষিত জাতীয় বেতন কাঠামোতে এমপিওভুক্ত শিক্ষক-কর্মচারীদের মূল বেতন স্কেলের সাথে ৫% বার্ষিক প্রবৃদ্ধি সহ সুযোগ-সুবিধার আশ্বাসে টাইমস্কেল বন্ধ করে দেয়া হয়। জাতীয় বেতন কাঠামো কার্যকর হওয়ার দুই বছর অতিক্রম করলেও এখনো বেসরকারী শিক্ষকদের ৫% বার্ষিক প্রবৃদ্ধি কার্যকর হয়নি। বেসরকারী শিক্ষা প্রতিষ্ঠানের এমপিওভুক্ত শিক্ষকরা সমগ্র চাকুরী জীবনে একটি মাত্র টাইমস্কেল পেতেন,অত্যন্ত পরিতাপের বিষয় শিক্ষা মন্ত্রণালয়ের স্বারক নং ৩৭.০০.০০০০.০৭৪.০২৯.০০৫.২০১৫.৩৭০ তারিখ: ০৭/০৮/২০১৬ খ্রিঃ বেসরকারী শিক্ষা প্রতিষ্ঠানের শিক্ষক-কর্মচারীদের জাতীয় বেতন স্কেল ২০১৫ এর অনুচ্ছেদ ৪ ও ৬ অনুযায়ী ১৪ ডিসেম্বর ২০১৫ তারিখের পরবর্তী সময়ে টাইমস্কেল,সিলেকশন গ্রেড ও উচ্চতর স্কেল বিলুপ্ত হওয়ায় তা প্রদানের সুযোগ নেই মর্মে পরিপত্র জারি করে বেসরকারী শিক্ষা প্রতিষ্ঠানের এমপিওভুক্ত শিক্ষক কর্মচারীদের আট বছর চাকুরীর মেয়াদপূর্তিতে প্রদত্ত টাইমস্কেল বন্ধ করে দিয়ে এমপিওভুক্ত শিক্ষকদের মধ্যে নতুন করে আরেকটি বৈষম্য সৃষ্টি করল শিক্ষা মন্ত্রণালয় । ২০১৫ সালে ঘোষিত জাতীয় বেতন কাঠামোতে এমপিওভুক্ত শিক্ষক-কর্মচারীদের গ্রেড অনুযায়ী মূল বেতন , বাড়ি ভাড়া ভাতা ১,০০০ টাকা, চিকিৎসা ভাতা ৫০০ টাকা, উৎসব ভাতা মূল বেতনের চারভাগের একভাগ। বৈশাখীভাতা স্বয়ংক্রিয় ভাবে পাওয়ার কথা থাকলেও বেসরকারী শিক্ষকরা এবছর ও বৈশাখীভাতা পায়নি ফলশ্রুতিতে শিক্ষকরা রাস্তায় নেমে মানববন্ধন, সভা-সমাবেশ করে সরকারের দৃষ্টি আকর্ষণ করার চেষ্টা করেন। এতেও কোন সুফল আসেনি , উল্টো গত ১৫ ও ২০ জুন ২০১৭ পৃথক দুইটি গেজেটের মাধ্যমে অবসর সুবিধা বোর্ড ও কল্যাণ ট্রাস্টের বিদ্যমান চাঁদার হার ৬% এর পরিবর্তে মূল বেতনের ১০% উন্নীত করেন, চাঁদার হার বাড়ালেও শিক্ষকদের অবসর সুবিধা থাকবে আগের মতোই। এরপর থেকেই অসন্তোষ ছড়িয়ে পড়ে সাড়ে ৫ লক্ষ এমপিওভুক্ত শিক্ষক-কর্মচারীর মধ্যে।সামাজিক যোগাযোগ মাধ্যমে ব্যাপক প্রতিক্রিয়া দেখা দেয়, যার প্রতিফলন ঘটে দেশের শীর্ষ স্থানীয় দৈনিক সংবাদ পত্র সমূহে । অবশেষে গত ২০/০৭/২০১৭ ইং মাননীয় শিক্ষামন্ত্রী মহোদয় এক বিবৃতির মাধ্যমে অবসর সুবিধা বোর্ড ও কল্যাণ ট্রাস্টে অতিরিক্ত কর্তনের গেজেট অনির্দিষ্ট কালের জন্য স্থগিত ঘোষণা করলেও গেজেট বাতিল ,জাতীয় বেতন কাঠামো অনুযায়ী ৫% বার্ষিক প্রবৃদ্ধি ,সরকারী অনুরুপ বাড়ী ভাড়া সহ অন্যান্য সুযোগ-সুবিধার বিষয়ে কোন ঘোষনা না থাকায় আবারো অসন্তোষ ছড়িয়ে পড়ে সাড়ে ৫ লক্ষ এমপিওভুক্ত শিক্ষক-কর্মচারীর মধ্যে । এবং জাতীয়করনের একদফা দাবীতে সংগঠিত হতে থাকে সারা দেশের বেসরকারী শিক্ষক কর্মচারীরা।